text: Skolerejser hænger i tynd tråd 
  02 april 2013 kl. 07.31
  Talrige elever risikerer at få aflyst studieture til udlandet på grund af lærerkonflikten.
  Det gælder blandt andet en række skoler i Esbjerg. For eksempel skulle eleverne i 8. klasse på Boldesager Skole i Esbjerg en tur til Berlin i næste uge.
  Skolechef Preben Jensen, Esbjerg Kommune, oplyser, at skolerejser kun kan gennemføres, hvis skolerne kan afse ledere og tjenestemænd til at tage med, men det har de færreste skoler overskud til.
  - Vi kan ikke gå med til, at forældre tager over. Vi vil ikke sætte dem i den situation, at de udfører konfliktramt arbejde, siger Preben Jensen.
  Forældre og elever har som regel sparet op til rejserne. På Boldesager Skole i Esbjerg har eleverne også holdt loppemarked for at skrabe penge sammen.
  De risikerer, at pengene er tabt, da skolerne har forudbetalt transport og ophold.
  - Den økonomiske side af sagen har vi slet ikke overblik over. Det må vi tage bagefter, siger skolechef Preben Jensen.
  Mød nogle af de elever, der må blive hjemme i TV SYD Nyheder kl. 19.30
  